(Bratislava, 5. mája 2015) – V roku 2015 si okrem dvojstého výročia narodenia Jána Bosca pripomíname zároveň dvesto rokov od ustanovenia sviatku Panny Márie, Pomocnice kresťanov, ktorej tento svätec s obrovskou dôverou zveroval všetky svoje materiálne i pastoračné starosti. V najnovšom vydaní časopisu Don Bosco dnes na mesiace máj/jún nájdete pri tejto príležitosti deviatnik k Panne Márii Pomocnici – patrónke saleziánskej rodiny.
V rubrike rozhovor odpovedá na otázky novozvolený koordinátor saleziánov spolupracovníkov Julián Tomaštík. Prezradí niečo zo svojho súkromia, ako prežíval voľbu na tento post, ale aj prečo je dobré stať sa saleziánom spolupracovníkom.
V rámci aktualít ponúkame krátke svedectvo Natálie Shalatovej, ktorá pracuje na oddelení rozvoja saleziánskej provincie na Ukrajine. Natáliino rozprávanie o aktuálnej situácii v tejto krajine z pohľadu mladých si prečítate v článku s názvom Ukrajina v ohni.
Ak časopis Don Bosco dnes ešte neodoberáte, napíšte nám na adresu firstname.lastname@example.org a budete ho dostávať každý druhý mesiac zadarmo.
red.